આઈપીએસ બનવાની પ્રેરણા ક્યાંથી મળી એમ પૂછતાં સરોજ કુમારીજી કહે છે, ‘બારમાની એક્ઝામ પાસ કર્યા બાદ જયપુરની મહારાણી કોલેજમાં બેચલર ઓફ આર્ટસ કર્યું. ત્યારબાદ ફર્સ્ટ ક્લાસ સાથે એમ.એ તેમજ રાજસ્થાન યુનિવર્સિટીનાં સોશિયલ સાયન્સ ડિપાર્ટમેન્ટમાંથી ટૉપ રેન્કિંગ સાથે એમ.ફીલ કર્યું. અભ્યાસ પૂર્ણ કર્યા બાદ સરદારશર ગવર્નમેન્ટ કોલેજ, રાજસ્થાનમાં આસિસ્ટન્ટ પ્રોફેસર તરીકે જોડાઈ લગભગ બે વર્ષ સુધી કાર્ય કર્યું. અહીં કોલેજના યુથ ડેવલપમેન્ટ સેન્ટરમાં યુવાઓને ગાઈડન્સ આપવાનું થતું જેમાં એકવાર આઈએસ અને આઈપીએસ અધિકારી કેવી રીતે બની શકાય તે અંગેનો કાર્યક્રમ યોજાયો હતો. એ દરમિયાન મને વિચાર આવ્યો કે હું પણ આઈપીએસ ઓફિસર કેમ ના બની શકું ? આ ઉપરાંત મારા પિતાજી પણ ફોજમાં હતા એટલે વર્દીનું આકર્ષણ તો બાળપણથી જ હતું, વળી કિરણ બેદી વિશે વાંચ્યા પછી મારા મનમાં આઈપીએસ બનવાના બીજ તો પહેલેથી જ રોપાયા હતા પણ યુથ ફેસ્ટિવલની ઘટના મોટું વૈચારિક પરિવર્તન લાવી. હું આઈપીએસ બનવા માટેની તૈયારી શરૂ કરવા માંડી. દિવસ-રાત અભ્યાસ અને લગનથી આઈપીએસ એક્ઝામ પણ સફળતાપૂર્વક ક્રેક કરી.’